Dragi učenci,

teden dni dela na domu je za nami, prilagajamo se novim razmeram. Za vse nas je situacija nova, popolnoma neznana. Učimo se in delamo tudi napake. Tudi naša občutenja in doživljanja tega časa in razmer so različna.

A ne pozabite, kar sem vam pogosto rekla. **V vsaki stvari**, če je še tako slaba**, je vedno nekaj dobrega.** Ugotavljamo, kako zelo je pomembno da sodelujemo, si pomagamo, podpiramo. Na plano je stopila solidarnost, organiziranje pomoči tistim, ki so je potrebni … V naši občini je organizirana pomoč za tiste, ki zaradi različnih razlogov ne morejo sami v trgovino, okrepilo se je prostovoljstvo … Veliko je primerov, ko se tako organizirajo stanovalci v blokih. In še cela vrsta drugih »lučk«, ki svetijo.

Tako vemo, da nismo sami, če bomo pomoč potrebovali.

Kako pa vi preživljate dneve, kako se soočate z novo situacijo? Kako ste se organizirali glede šolskega dela, kje imate težave, imate kakšne predloge …? Ima morda kdo težave z dostopom do interneta, morda celo nima računalnika? Kaj pa vam je v teh novih razmerah všeč?

Predlagam da se dobro organizirate, naredite urnik in se ga držite. Obvezno vanj vključite razvedrilne, prostočasne dejavnosti, pomagajte si med seboj, obračajte se na učitelje z vprašanji …

Vesela bi bila, če bi se mi oglasili s svojimi razmišljanji … Tokrat preko e-maila. Morda naslednjič kako drugače (saj veste - nova situacija, novi izzivi, učenje novih stvari … PA SMO PRI VSEŽIVLJENJSKEM UČENJU!)

Bodite dobro in kot pravi pevec Vlado Kreslin: **»Ostajam doma, da bom lahko kmalu spet kam šel!«**

Nevenka Šega